Lectio Divina

*fuq il-Vanġelu tal-Ħadd*

33 Ħadd ta’ Matul is-Sena

Sena B

Mk 13:24-32

F’dak iż-żmien, Ġesù qal lid-dixxipli tiegħu:

Din is-silta tagħmel parti mid-diskors eskatoloġiku li Ġesù jagħmel qabel il-Passjoni tiegħu (*Mk* 13). Infatti hija l-ġrajja tal-passjoni, mewt u qawmien ta’ Kristu – il-Misteru tal-Għid – il-muftieħ biex wieħed jaqra tajjeb dan it-tagħlim ta’ Ġesù fuq il-ħwejjeġ tal-aħħar żmien u l-mod kif id-dixxiplu għandu jgħix id-«dwejjaq kbar» (v.24). L-istorja kollha tal-bnedmin miexja lejn it-twettiq tagħha, fejn it-tmiem huwa Kristu: hu infatti «l-Alfa u l-Omega [...] li hu, li kien, u li għad irid jiġi» (*Apk* 1:8; 21:6). Fil-Lezzjonarju liturġiku tas-Sena B, din is-silta hija l-aħħar waħda li nsibu minn *Mk*, u l-ewwel silta li qrajna fl-Ewwel Ħadd tal-Avvent huma l-vrus li mmedjatament jiġu wara u li jinsistu fuq il-ħtieġa tas-sahra (cfr *Mk* 13:33-37) – hekk il-mixja tas-sena liturġika twassal lejn l-istess punt minn fejn telqet u tindika t-tħaddin tal-istorja kollha tal-bniedem u tal-ħolqien f’dirgħajn Alla. Id-diskors fuq l-aħħar żminijiet jibda bħala reazzjoni għall-osservazzjoni li wieħed mid-dixxipli jagħmel fuq is-sbuħija u l-kobor tat-Tempju ta’ Ġerusalemm (*Mk* 13:1-2). Id-destinatarji ta’ dan id-diskors huma l-ewwel erba’ dixxipli li Ġesu kien sejjaħ biex jimxu warajh: «Pietru, Ġakbu, Ġwanni u Indrì» (*Mk* 13:3; cfr *Mk* 1:16-20) u l-post fejn iseħħ hija l-Għolja taż-Żebbuġ. Id-diskors hu ġeneralment maqsum f’żewġ partijiet: l-ewwel parti (vv. 5-23) titkellem aktar dwar l-ewwel sinjali ta’ nies qarrieqa li jippruvaw jgħidu li huma Ġesù, il-gwerer bejn il-ġnus, il-karestija, it-tbatija, il-persekuzzjoni tad-dixxipli, u l-profanazzjoni u l-ħerba tat-tempju. Fost dawn id-diversi sinjali ta’ taqlib u tbatija, id-dixxiplu jrid joqgħod attent biex ma jitqarraqx b’Messiji foloz. Imbagħad, it-tieni parti (vv. 24-37) tittratta l-miġja glorjuża ta’ Kristu u l-wasla tal-«jum». L-ammont ta’ verbi fil-futur (24 wieħed) u fl-imperattiv (21 wieħed) li nsibu f’dan il-kapitlu juru kemm il-provi li hemm jistennew lid-dixxiplu kif ukoll il-ħtieġa li jippersevera fil-fidi.

«Wara jiem ta’ dwejjaq kbar, ix-xemx tiddallam, il-qamar jitlef id-dija tiegħu, il-kwiekeb jaqgħu mis-sema, u l-qawwiet tas-smewwiet jitqallbu.

Il-lingwaġġ huwa wieħed profetiku u apokalittiku (jiġifieri *jirrivela dak li hu mistur*), li ma kienx ġdid għal-Lhud (cfr *Is* 13:9-10; 34:4; *Ġer* 4:23-24; *Eżek* 32:7-8; *Ġoel* 2:2-10). Huwa lingwaġġ li m’għandux jiftiehem f’sens letterari: l-iskop tiegħu mhux tant li jiddeskrivi t-tmiem ta’ kollox imma li juri s-*sens*, l-*iskop* ta’ kulma jeżisti, li jsib il-milja tiegħu fil-fidwa ta’ Kristu (cfr *Rum* 8:22). Fid-dawl ta’ Kristu Rxoxt, dan il-lingwaġġ jinstema’ f’widnejn il-komunità Nisranija bħala aħbar ta’ tama u faraġ: kulma hawn fid-dinja, inkluż il-ħażen u l-mekkaniżmi kollha li jgħakksu u joħolqu tbatija lill-bniedem, għad jintemmu u bil-miġja ta’ Kristu jkun hemm «smewwiet ġodda u art ġdida, li fihom tgħammar il-ġustizzja» (2*Pt* 3:13). Aktar milli żminijiet fejn jittrijonfa l-ħażen u jsaltan il-pessimiżmu, fl-għajnejn tal-Irxoxt dawn iż-żminijiet ta’ tbatija jingħaxu fid-dawl tas-salvazzjoni: l-ebda żmien mhu ’l barra mis-«sena tal-grazzja tal-Mulej» (*Lq* 4:19; cfr *Is* 61:2) u l-Mulej se jiġi biex isalva (cfr *Atti* 2:16-21). Dan kollu jiġri «wara» l-«jiem ta’ dwejjaq kbar» li huma l-provi, it-tiġrib, il-persekuzzjonijiet li jgħaddu minnhom l-Insara – id-diversi tribolazzjonijiet («θλῖψις», tr. *thlîpsis* = *persecution, affliction, distress, tribulation*) – li m’għandhomx jitqiesu bħala l-*mument* tar-ritorn ta’ Kristu imma huma l-*mument* biex wieħed jesprimi l-fidi tiegħu fil-Mulej u fil-fedeltà tiegħu li hu għad jerġa’ jiġi u jagħmel l-intervent definittiv tiegħu fl-istorja tal-bnedmin fejn ikun hemm l-abbundanza tal-ġid Messjaniku (cfr. *Is* 2:11.17.20; *Ħos* 2:18.20.23; *Mik* 4:1.6; *Sof* 3:11; *Żak* 2:15). Il-fenomenu deskritti juru l-konfużjoni fin-natura li tiġi kkawżata *minħabba l-miġja* tal-Mulej: wieħed għandu jħares lejhom fid-dawl ta’ Kristu u mhux bħala manifestazzjoni ta’ qawwiet qerrieda (cfr *Is* 24:23; *Għam* 8:9).

Imbagħad jaraw lil Bin il-bniedem ġej fis-sħab b’qawwa kbira u bi glorja.

It-titlu «Bin il-bniedem» li Ġesù japplika għalih (cfr *Mk* 2:10; 8:38...) juri li hu dik il-figura misterjuża mogħniha b’setgħa mingħand Alla (cfr *Dan* 7:13-14). Il-miġja tiegħu se tkun *teofanija*, kif juri l-element tas-«sħab» li fit-TQ huma l-*post* fejn Alla juri lilu nnifsu (cfr *Eż* 13:21; *Dt* 1:33; *Mk* 9:7; *Apk* 10:1), l-għamara tiegħu (*S* 18:12; *Eż* 1:28; *1Kor* 10:1-2), «it-trab tal-passi tiegħu» (*Naħ* 1:3), u nsibuhom użati wkoll f’sens eskatoloġiku (*Sof* 1:15; *Eż* 30:3). “Ix-xena glorjuża tat-tieni miġja ta’ Bin il-bniedem, fil-glorja li tixraqlu, tagħti lid-diskors timbru aktar eskatoloġiku milli storiku: wieħed jinduna li xħin jara d-diskors kollu ta’ Ġesù, dan ma jitkellimx biss fuq it-tmiem tat-Tempju ta’ Ġerusalemm, imma fuq l-aħħar taż-żminijiet. Fuq il-livell formali u kontenutistiku, il-kliem ta’ Ġesù, flimkien mal-espressjoni analoga li jiddikjara quddiem il-qassis il-kbir waqt il-proċess reliġjuż (cfr *Mk* 14:62), ifakkar fil-profezija ta’ *Dan* 7:13-14” (Alessandro Belano, *Il Vangelo secondo Marco. Traduzione e analisi filologica*, Roma 2010, 906).

U mbagħad jibgħat l-anġli biex jiġbor flimkien il-maħturin tiegħu mill-erbat irjieħ, minn tarf l-art sa tarf is-sema.

F’*Mk* m’għandniex riferiment għall-qerda ta’ Satana u tal-anġli tiegħu (cfr *Apk* 20:10; *2Tess* 2:8) u lanqas għall-ġudizzju universali bejn it-tajbin u l-ħżiena (cfr *Mt* 13:36-43; 25:31-46) imma Ġesu jitkellem mill-missjoni tal-anġli biex jiġbru lill-«maħturin tiegħu». Din hi l-missjoni tal-Missier li jiġbor flimkien lill-ulied Iżrael (cfr *Dt* 30:2-4; *Is* 11:11-16; *Ġer* 23:3; *Żak* 8:7-8) li fl-Iben issir il-ħidma biex jinġabru flimkien dawk kollha li jemmnu fih u jixxierku bejniethom fl-istqarrija ta’ fidi waħda (cfr *Ġw* 11:52; *Rum* 15:16). Għalhekk id-dixxipli jitolbu kontinwament lil Missier biex jgħaqqadhom ilkoll miegħu: “Agħder, Missier ħanin, lil uliedek kollha kull fejn jinsabu, u għaqqadhom miegħek ilkoll” (*Talba Ewkaristika* III). “L-identità Nisranija, li hi dik it-tgħanniqa tal-Magħmudija li l-Missier tana sa minn meta konna għadna żgħar, ixxennaqna, bħal ulied ħajja – u wlied speċjali f’Marija –, għal tgħanniqa oħra, dik tal-Missier mimli ħniena li qed jistenniena fil-glorja” (*Evangelii gaudium* 144).

Mis-siġra tat-tin tgħallmu din il-parabbola. Meta l-fergħa tagħha tirtab u tarmi l-weraq, intom tintebħu li s-Sajf fil-qrib. Hekk ukoll meta taraw dan jiġri, kunu afu li hu fil-qrib, fil-bieb.

Ġesù jistieden lid-dixxipli jkunu kapaċi jaqraw tajjeb is-«sinjali» u juża’ x-xbieha tas-siġra tat-tin li bil-weraq tagħha turi l-wasla tas-Sajf (cfr *Għam* 8:1-2). Id-dixxiplu għandu *jitgħallem* («μανθάνω»; tr. *manthánō*): mhuwiex xi għerf li diġà għandu imma jrid ikun lest iħalli r-realtà ta’ madwaru ddawwlu u tgħinu jirrifletti u jagħraf il-preżenza ta’ Alla li jmexxi l-istorja. Ma jeżistix dixxiplu tajjeb jekk ma jkunx student tajjeb, dispost għat-tagħlim (cfr *Mt* 9:13; 11:29; 24:32; *Ġw* 6:45; 7:15; *Atti* 23:27; *Rum* 16:17; *1Kor* 4:6; 14:31.35; *Gal* 3:2; *Efes* 4:20; *Fil* 4:9.11; *Kol* 1:7; *1Tim* 2:11; 5:4.13; *2Tim* 3:7.14; *Tit* 3:14; *Lhud* 5:8; *Apk* 14:3). Dan id-“dixxerniment” iwassal sabiex wieħed jagħraf il-viċinanza tal-Mulej, il-wasla tal-Maħbub «fil-bieb»: «Leħen il-maħbub tiegħi! Qed iħabbat!» (*Għan* 5:2b; cfr *Apk* 3:20).

Tassew ngħidilkom, li ma jgħaddix dan in-nisel qabel ma jiġri dan kollu. Is-sema u l-art jgħaddu, imma kliemi ma jgħaddix.

Dak li jgħid Ġesù huwa stqarrija solenni introdotta bl-espressjoni «*tassew* ngħidilkom» («[ἀμὴν](https://www.laparola.net/greco/parola.php?p=%E1%BC%80%CE%BC%E1%BD%B5%CE%BD)»; tr. *amen*; insibuha 12-il darba f’*Mk*). It-terminu «nisel» («γενεά»; tr. *geneá*) jista’ jirreferi kemm għall-bnedmin kollha kif ukoll f’sens temporali għall-ġenerazzjoni waħda. Jekk inqisu dan id-diskors bħala wieħed sħiħ, allura b’«nisel» nifhmu l-umanità; jekk nqisuh maqsum fi tnejn, allura jista’ jfisser it-tieni sens minħabba li l-qerda tat-Tempju seħħet fis-sena 70 w.K.. Hu x’inhu, huwa minnu li d-dixxipli ta’ Ġesù ma damux ma bdew iduqu ż-żminijiet ta’ provi u persekuzzjonijiet. L-importanti hu li jagħrfu jibqgħu marbutin mal-*kliem* tiegħu: hija biss il-fedeltà tiegħu li tibqa’; il-bqija, «is-sema u l-art», jiġifieri l-univers kollu (cfr *Ġen* 1:1; *Eż* 20:4; *S* 115:15-16; *Prov* 3:19), għad jintemmu. «Dakinhar leħnu heżżeż l-art; imma issa wiegħed u qal: “Darb’oħra mhux biss l-art nheżżeż, imma s-sema wkoll.” Il-kliem “darb’oħra” juri li l-ħwejjeġ li jitheżżu għandhom jgħaddu, bħallikieku saru biex jibqgħu dawk li ma jitheżżux. Mela roddu ħajr lil Alla għax aħna ħadna saltna li ma titħarrikx; u nagħtuh il-qima li togħġbu bil-ġieħ u bil-biża’» (*Lhud* 12:26-28).

Dwar dak il-jum u s-siegħa ħadd ma jaf meta se jaslu, anqas l-anġli fis-sema, u anqas l-Iben; ħadd ħlief il-Missier».

L-affermazzjoni ta’ Ġesù, dak li «fih hemm moħbija t-teżori kollha tal-għerf u l-għaqal» (*Kol* 2:3), li ma jafx *meta* se jaslu «l-jum u s-siegħa», qajmet diversi diskussjonijiet fuq l-għarfien u d-divinità tiegħu. Fil-kuntest tal-missjoni tal-Iben, l-istqarrija li *ma jafx* tfisser li ma kinitx parti mill-ħidma tal-Iben li jgħarraf *meta* se jseħħ dan, imma dawn id-deċiżjonijiet dwar is-Saltna huma tal-Missier: “Kull meta Alla jgħid li ma jafx, jammetti ċerta injuranza min-naħa tiegħu, iżda hu xorta mhux priġunier tal-injoranza: iżda r-raġuni għalfejn ma jafx mhijiex il-mankament tal-injuranza, iżda jew għax għadu mhux iż-żmien li jitkellem fuq dik il-ħaġa jew għax għadu ma ġiex fis-seħħ il-pjan divin li tittieħed l-azzjoni [...] L-għarfien ta’ Alla mhux ikkundizzjonat f’bidla fl-istat tal-injuranza, iżda hu determinat mill-milja taż-żmien” (Ilajru, *De Trinitate* 9,58-63). Id-dixxiplu allura m’għandux jaħli żmienu jikkalkula dak li mhux magħruf, imma jgħix il-ħajja tiegħu fl-istennija ta’ dan il-Jum, jum ta’ salvazzjoni u ta’ ġudizzju (cfr *Is* 65:17; *Apk* 21:1-2). “X’inhu l-proprju tan-Nisrani? Li jishar kull jum u kull siegħa (cfr *Mt* 25:13) u jkun lest iwettaq b’mod perfett dak li jogħġob lil Alla (cfr *Mk* 13:34; *Lq* 12:42-43), għax jaf li fis-siegħa li ma jistenniex, il-*Mulej jiġi* (cfr *Mt* 24:44)” (Bażilju l-Kbir, *Moralia* 22).

Għar-riflessjoni

Ħuti, inkebbsu mill-ġdid in-nar ta’ ruħna, ħa tixxettel mill-ġdid il-fidi f’dak li emminna fih; ħalli titħeġġeġ ix-xewqa tagħna għall-ħwejjeġ tas-sema. Li nħobbu b’dan il-mod ifisser li diġà ninsabu fit-triq. Ma nħallu l-ebda kuntrarju jneħħilna l-ferħ tal-festa interjuri, għax jekk wieħed jixtieq jasal fil-post li qed jiġi propost lilna, l-ebda ħruxija tat-triq mhu se jseħħilha tbiddel xewqatna. L-ebda għamla ta’ għana m’għandha ssaħħarna bit-tlellix tagħha, għax hu iblah dak il-pellegrin li huwa u miexi jieqaf biex iħares lejn il-mergħat sbieħ u hekk ma jasalx fejn kien beħsiebu jmur. Ħalli ruħna, mela, tixxennaq b’kull xewqa tagħha għas-sema pajjiżna.

Girgor il-Kbir, *Omeliji fuq il-Vanġeli*, I, 14, 6.